Á vegum fræðslunefndar Dalabyggðar var fyrir skömmu haldinn fundur þar sem farið var yfir starfsemi framhaldsdeildar í Búðardal á liðnum vetri þar sem í boði var svokallað dreifnám . Átta sóttu þetta nám í vetur , þar af var einn nemandi úr Auðarskóla . Framhaldsdeildin í Búðardal í vetur var starfrækt sem deild úr Menntaskóla Borgarfjarðar . Á umræddan fund var mætt Kolfinna Jóhannesdóttir skólameistari MB , Hjalti R. Benediktsson tölvuumsjónarmaður MB og Jenny Nilsson umsjónarmaður framhaldsdeildar MB í Búðardal . Farið var yfir hvernig þessi fyrsti vetur , reynslutímabil , gekk fyrir sig og hvert framhaldið verður um deildina . Niðurstaða fundarins var sú að leita allra leiða til að halda rekstri framhaldsdeildar MB áfram í Búðardal næsta vetur . Ákveðið var að fá námsráðgjafa og tölvuumsjónarmann til að koma í byrjun haustannar 2014 og aðstoða nemendur í byrjun námsins . Jenny Nilsson , umsjónarmaður framhaldsdeildar í Búðardal , hefur fylgst með daglegri námsástund í kennslustundum og verið tengiliður nemenda við kennara og námsráðgjafa MB . Hún er tilbúin til að halda áfram góðu starfi næsta vetur , segir í fundargerð fræðslunefndar Dalabyggðar . Fræðslunefnd vonast til að sem flestir kynni sér þau tækifæri sem bjóðast að stunda nám í heimahéraði með því að hafa samband við námsráðgjafa MB . „ Það er aldrei of seint að mennta sig , “ segir m.a. í fundargerð fræðslunefndar Dalabyggðar frá sl. fimmtudegi .